NARIADENIE RADY (ES) č. 1359/2008
z 28. novembra 2008,
ktorým sa na roky 2009 a 2010 stanovujú rybolovné možnosti pre rybárske plavidlá Spoločenstva, pokiaľ ide o určité populácie hlbokomorských rýb
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (1), a najmä na jeho článok 20,
so zreteľom na návrh Komisie,
keďže:
(1)
Podľa článku 4 nariadenia (ES) č. 2371/2002 má Rada prijať opatrenia potrebné na zabezpečenie prístupu k vodám a zdrojom a na trvalo udržateľné vykonávanie rybolovných činností a zohľadniť pritom dostupné vedecké odporúčania a všetky odporúčania prijaté od Regionálnych poradných rád zriadených podľa článku 31 tohto nariadenia.
(2)
Podľa článku 20 nariadenia (ES) č. 2371/2002 je úlohou Rady, aby stanovila rybolovné možnosti podľa kategórie rybolovu alebo skupiny kategórií rybolovu a pridelila ich v súlade s predpísanými kritériami.
(3)
Podľa najaktuálnejších vedeckých odporúčaní Medzinárodnej rady pre výskum mora (ICES) k niektorým populáciám hlbokomorských rýb nie je lov týchto populácií trvalo udržateľný a na zabezpečenie trvalej udržateľnosti týchto populácií by sa mali pre ne znížiť rybolovné možnosti.
(4)
ICES ďalej uviedla, že miera rybolovu rýb druhu Hoplostethus atlanticus v oblasti ICES VII je príliš vysoká. Vo vedeckom odporúčaní sa ďalej uvádza, že populácie rýb druhu Hoplostethus atlanticus sú výrazne zdecimované v oblasti VI a že sa identifikovali oblasti, kde sa tieto druhy zoskupujú a sú zraniteľné. Preto je vhodné rybolov rýb druhu Hoplostethus atlanticus v týchto oblastiach zakázať.
(5)
V súlade s nariadením Rady (ES) č. 2347/2002 zo 16. decembra 2002, ktorým sa zriaďujú požiadavky špecifického prístupu a pridružených podmienok, ktoré sa vzťahujú na rybolov hlbokomorských zásob rýb (2), sa o rybolovných možnostiach pre rybolov hlbokomorských druhov vymedzených v prílohe I k tomuto nariadeniu rozhoduje každé dva roky. Výnimkou sú však populácie striebristky severnej a molvy modrej, v prípade ktorých rybolovné možnosti závisia od výsledkov každoročných rokovaní s Nórskom. Rybolovné možnosti pre tieto populácie preto treba každý rok stanoviť nariadením, o ktorom Rada rozhoduje v decembri.
(6)
S cieľom zabezpečiť efektívne riadenie kvót by sa mali stanoviť osobitné podmienky, za ktorých rybolovné operácie prebiehajú.
(7)
V súlade s článkom 2 nariadenia Rady (ES) č. 847/96 zo 6. mája 1996, ktorým sa zavádzajú dodatočné podmienky pre riadenie celkových prípustných úlovkov (TAC) a kvót presahujúce rok (3), je potrebné určiť, ktoré populácie podliehajú rôznym v ňom stanoveným opatreniam.
(8)
Opatrenia ustanovené v tomto nariadení by sa mali pevne stanoviť odkazom na zóny ICES vymedzené v nariadení Rady (EHS) č. 3880/91 zo 17. decembra 1991 o predkladaní štatistických údajov o jednotlivých výlovoch členských štátov vykonávajúcich rybolov v severovýchodnom Atlantiku (4) a na zóny CECAF (Výbor pre rybolov v stredovýchodnom Atlantiku) vymedzené v nariadení Rady (ES) č. 2597/95 z 23. októbra 1995 o predkladaní štatistík nominálneho výlovku členskými štátmi, ktoré lovia v určitých oblastiach s výnimkou severného Atlantického oceánu (5).
(9)
Rybolovné možnosti by sa mali využívať v súlade s právnymi predpismi Spoločenstva v tejto oblasti a najmä v súlade s nariadením Komisie (EHS) č. 2807/83 z 22. septembra 1983, ktorým sa ustanovujú podrobné pravidlá pre zaznamenávanie údajov o úlovkov rýb členských štátov (6), nariadením Komisie (EHS) č. 1381/87 z 20. mája 1987, ktorým sa ustanovujú podrobné pravidlá pre označovanie a dokumentáciu rybárskych plavidiel (7), nariadením Rady (EHS) č. 2847/93 z 12. októbra 1993, ktorým sa zriaďuje kontrolný systém spoločnej politiky rybolovu (8), nariadením Rady (ES) č. 1627/94 z 27. júna 1994, ktorým sa ustanovujú všeobecné ustanovenia týkajúce sa zvláštnych rybárskych povolení (9), nariadením Rady (ES) č. 850/98 z 30. marca 1998 o zachovaní zdrojov rybolovu prostredníctvom technických opatrení na ochranu mláďat morských organizmov (10), nariadením (ES) č. 2347/2002 a nariadením Rady (ES) č. 2187/2005 z 21. decembra 2005 na ochranu zdrojov rybolovu vo vodách Baltského mora, Beltov a Øresundu prostredníctvom technických opatrení (11).
(10)
S cieľom zabezpečiť živobytie rybárov Spoločenstva je dôležité otvoriť tieto oblasti rybolovu od 1. januára 2009. Vzhľadom na naliehavosť tejto záležitosti je dôležité poskytnúť výnimku zo šesťtýždennej lehoty uvedenej v bode I odseku 3 Protokolu o úlohe národných parlamentov v Európskej únii pripojeného k Zmluve o Európskej únii a Zmluvám o založení Európskych spoločenstiev,
PRIJALA TOTO NARIADENIE:
Článok 1
Predmet úpravy
Týmto nariadením sa pre rybárske plavidlá Spoločenstva ustanovujú na roky 2009 a 2010 rybolovné možnosti, pokiaľ ide o populácie hlbokomorských druhov, vo vodách Spoločenstva a niektorých vodách, ktoré nepatria Spoločenstvu, kde sa požadujú obmedzenia úlovkov, a osobitné podmienky využívania týchto rybolovných možností.
Článok 2
Vymedzenie pojmov
1. Na účely tohto nariadenia sa pod pojmom „povolenie na hlbokomorský rybolov“ rozumie povolenie na rybolov uvedené v článku 3 nariadenia (ES) č. 2347/2002.
2. Vymedzenie zón ICES a CECAF sa uvádza v nariadení (EHS) č. 3880/91 a nariadení (ES) č. 2597/95.
Článok 3
Stanovenie rybolovných možností
Rybolovné možnosti pre plavidlá Spoločenstva, pokiaľ ide o populácie hlbokomorských druhov, sú stanovené v prílohe.
Článok 4
Rozdelenie medzi členské štáty
Prideľovanie rybolovných možností ustanovených v prílohe členským štátom sa uskutočňuje bez toho, aby boli dotknuté:
a)
výmeny podľa článku 20 ods. 5 nariadenia (ES) č. 2371/2002;
b)
prerozdelenia podľa článku 21 ods. 4 a článku 32 ods. 2 nariadenia (EHS) č. 2847/93 a článku 23 ods. 4 nariadenia (ES) č. 2371/2002;
c)
dodatočné vykládky povolené podľa článku 3 nariadenia (ES) č. 847/96;
d)
zadržané množstvá podľa článku 4 nariadenia (ES) č. 847/96;
e)
množstvá odpočítané podľa článku 5 nariadenia (ES) č. 847/96 a článku 23 ods. 4 nariadenia (ES) č. 2371/2002.
Článok 5
Flexibilnosť kvót
Na účely nariadenia (ES) č. 847/96 sa všetky kvóty uvedené v prílohe k tomuto nariadeniu považujú za „analytické“ kvóty.
Opatrenia ustanovené v článku 5 ods. 2 nariadenia (ES) č. 847/96 sa však na uvedené kvóty nevzťahujú.
Článok 6
Podmienky vykládky úlovku a vedľajšieho úlovku
1. Ryby populácií, pre ktoré sa týmto nariadením stanovujú rybolovné možnosti, sa môžu ponechať na palube alebo vyložiť, iba ak ich ulovilo plavidlo členského štátu, ktorého kvóta nebola vyčerpaná. Všetky vykládky sa odpočítavajú z tejto kvóty.
2. Odsek 1 sa neuplatňuje na množstvá ulovené v priebehu vedeckého výskumu v súlade s článkom 43 nariadenia (ES) č. 850/98. Takéto úlovky sa z kvóty neodpočítajú.
Článok 7
Ryby druhu Hoplostethus atlanticus
1. Rybolov na ryby druhu Hoplostethus atlanticus sa zakazuje v týchto morských oblastiach:
a)
morská oblasť vymedzená loxodrómami, ktoré postupne spájajú tieto polohy:
57° 00′ s. š., 11° 00′ z. d.,
57° 00′ s. š., 8° 30′ z. d.,
56° 23′ s. š., 8° 30′ z. d.,
55° 00′ s. š., 8° 30′ z. d.,
55° 00′ s. š., 11° 00′ z. d.,
57° 00′ s. š., 11° 00′ z. d.;
b)
morská oblasť vymedzená loxodrómami, ktoré postupne spájajú tieto polohy:
55° 30′ s. š., 15° 49′ z. d.,
53° 30′ s. š., 14° 11′ z. d.,
50° 30′ s. š., 14° 11′ z. d.,
50° 30′ s. š., 15° 49′ z. d.;
c)
morská oblasť vymedzená loxodrómami, ktoré postupne spájajú tieto polohy:
55° 00′ s. š., 13° 51′ z. d.,
55° 00′ s. š., 10° 37′ z. d.,
54° 15′ s. š., 10° 37′ z. d.,
53° 30′ s. š., 11° 50′ z. d.,
53° 30′ s. š., 13° 51′ z. d.
Uvedené polohy a zodpovedajúce loxodrómy a polohy plavidiel sa merajú podľa normy WGS84.
2. Plavidlá, ktoré majú povolenie na hlbokomorský rybolov a vstúpili do oblastí vymedzených v odseku 1, nesmú ponechať na palube ani preložiť na inú loď žiadne množstvo rýb druhu Hoplostethus atlanticus a ani vyložiť žiadne množstvo rýb druhu Hoplostethus atlanticus po skončení rybárskeho výjazdu, ak:
a)
nie je všetok rybársky výstroj na palube počas tranzitu zviazaný a uložený v súlade s podmienkami ustanovenými v článku 20 ods. 1 nariadenia (EHS) č. 2847/93;
b)
je priemerná rýchlosť počas tranzitu aspoň 8 uzlov.
3. Členské štáty zabezpečia, aby sa plavidlá s povolením na hlbokomorský rybolov riadne monitorovali strediskami monitorovania rybolovu (FMC), ktoré majú k dispozícii systém na detekciu a zaznamenanie vstupu, tranzitu a výstupu plavidla z oblastí uvedených v odseku 1.
Článok 8
Nadobudnutie účinnosti
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Uplatňuje sa od 1. januára 2009.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. novembra 2008